冬夕會飲聯句
作者：梅堯臣
朝代：宋

paragraphs: 與君數夜飲，唯恐酒盞空。
今我苦欲淺，語志難此同。
陳編侑歡適，間謔何魁雄。
婢子寒且倦，主人哦不窮。
燈青屢結花，煎響時鳴蟲。
穴鼠暗出沒，風雁高雍容。
冰霜覆瓦屋，貂狐輸貴翁。
孤床乏暖質，苦語有淡工。
咀嚼患{炙火=肉}小，煨炮驚殻紅。
落蟾斜入竅，遠漏微遞風。
醉心欺睡魄，細書刺昏瞳。
吽呀聞爭犬，哮吼厭啼𩦺。
撥火亂赬豆，附炙雙彎弓。
乾果硬迸齒，寒齏酸滿胸。
枯蛤擘無肉，淡脯燒可饔。
語必造聖賢，樂已過鼓鍾。
紙窗幸未曙，絮被令旋縫。
凍痺兩股鐵，跑抓雙鬢蓬。
脬尿既懶溺，裩虱唯欲烘。
器皿足缺齾，捧執無夭穠。
兒女寒不寢，僮僕困欲瞢。
豈無貴富徒，笑此饑寒蹤。
丈夫固有負，道義久已充。
墨子不黔突，齒輩且得封。
勉哉梅夫子，塞者終自通。